การผ่อนคลายมาตรการของภาครัฐเริ่มวันนี้วันแรก จะช่วยลดผลกระทบความเสียหายของเศรษฐกิจ
นายสนั่น อังอุบลกุล ประธานกรรมการหอการค้าไทย และสภาหอการค้าแห่งประเทศไทย กล่าวถึงการเตรียมพร้อมมาตรการต่างๆ หลัง ศบค.ปรับมาตรการคุมเข้มโควิด-19 ที่ให้บางกิจการหรือกิจกรรมกลับมาให้บริการได้เริ่มวันแรกวันนี้ว่า ช่วงเดือนสิงหาคมที่ผ่านมาประเทศไทยพบการจับจ่ายใช้สอยของประชาชนลดลงมาก จากปกติอยู่ที่ประมาณ 20,000 ล้านบาทต่อวัน จึงกระทบต่อภาคเศรษฐกิจประมาณ 10,000 – 13,000 ล้านบาทต่อวัน หรือเฉลี่ยกระทบระบบเศรษฐกิจทั้งเดือนกว่า 300,000 ล้านบาท แต่จากการผ่อนคลายมาตรการของภาครัฐเริ่มเดือนกันยายนเป็นต้นไปจะช่วยลดความเสียหายทางเศรษฐกิจลงได้เหลือประมาณ 7,000 – 10,000 ล้านบาทต่อวัน คาดว่า เดือนกันยายนจะกระทบระบบเศรษฐกิจลดลงประมาณ 200,000 – 300,000 ล้านบาท เชื่อว่า การผ่อนคลายมาตรการในกิจกรรมไหนที่มีความเสี่ยงน้อยให้สามารถเปิดดำเนินการได้จะช่วยลดผลกระทบลงได้ แต่ต้องมีมาตรการควบคุมดูแลให้เกิดความเสี่ยงที่ยอมรับได้ จากนั้นค่อยๆหามาตรการควบคุมในกลุ่มกิจกรรมอื่นๆต่อไปประธานกรรมการหอการค้าไทย และสภาหอการค้าแห่งประเทศไทย กล่าวย้ำว่า ในอนาคตจำเป็นต้องการเทคโนโลยีใหม่ๆมาใช้ในการตรวจวัดผู้มาใช้บริการปฏิบัติตามเงื่อนไขที่กำหนดไว้หรือไม่ โดยเฉพาะการรองรับนักท่องเที่ยวต่างชาติในอนาคตที่จะเข้ามาท่องเที่ยวในประเทศไทย ขณะนี้อยู่ระหว่างพิจารณาหาเทคโนโลยีที่เหมาะสมที่สุดมาใช้